3. Յարձակումներուն հեղինակը ըլլալու մասին հարցումներուն՝ Նազարեան յաճախ լալով կը պատասխանէ, թէ չի յիշեր, յետոյ յանկարծ կ՚ըսէ. "Եթէ ոստիկանութիւնը զիս ձերբակալեր է, կը նշանակէ, թէ ըրեր եմ: Թէ ոչ, ինչո՞ւ ձերբակալէր: Կ՚ըսեն որ արիւնս ալ կը համապատասխանէ եղեր յարձակումներուն յայտնաբերուածին”: Միանգամայն կը կրկնէ, թէ ինք "անկարող է այդպիսի բան ընելու, նոյնիսկ՝ ապտակ մը հասցնելու”: Փաստաբան Է. Քէսքին Նազարեանի անկեղծութեան մասին կ՚ըսէ, թէ ան անկարող է որեւէ դերասանութիւն կատարելու: Նազարեան կ՚աւելցնէ. "Չեմ ալ յիշեր ի՛նչպէս ձերբակալուեցայ: Եթէ ես ըլլայի, կը մնայի՞ նոյն տեղը: Բայց ուրեմն ըրեր եմ, քանի ոստիկանութիւնը այդպէս կ՚ըսէ”: Այս յայտարարութիւններէն կը պարզուի, որ ճշմարտութեան հետ իր կապը լրջօրէն խզուած է: